**50 kutyát mentett meg a hatósági összefogás**

**Az elmúlt hétvégén 4 helyszínen hajtott végre összehangolt ellenőrzést a Nemzeti Élelmiszerlánc-biztonsági Hivatal (Nébih) a Készenléti Rendőrség Nemzeti Nyomozó Iroda (KR NNI) szervezésében, további rendőri egységekkel együttműködve. A közös akciónak köszönhetően 50 rossz körülmények között tartott kutyát sikerült megmenteni és biztonságba helyezni.**

A rajtaütés kapcsán elmondható, hogy már az állattartás körülményei sem feleltek meg a jogszabályban foglaltaknak. A kutyákat rövid láncon tartották, több esetben ólomsúlyos nyakörvben, itatásukat és takarmányozásukat sem biztosították maradéktalanul, sőt fedett, az időjárás viszontagságaitól védett elhelyezésüket sem oldották meg minden esetben. Az elégtelen tartásból adódóan több állat alultáplált volt.

Az állattartók egyes ebek esetében nem gondoskodtak a kötelező, elektronikus transzponderrel történő megjelölésről, míg más egyedekben volt ugyan chip, de érvényes veszettség elleni védőoltással ezek sem rendelkeztek.

Több állaton harapott, tépett sebek és sérülések voltak, melyeket okozhatott másik eb vagy állat. Ezenkívül egy olyan futópad is előkerült, melyen feltételezhetően a kutyák trenírozása történt. Akadt olyan helyszín, ahol kizárólag állatorvos által alkalmazható állatgyógyászati készítményeket is találtak, holott az állatok kezelését nem állatorvos végezte.

A kutyák mindezen körülmények ellenére az emberekkel szemben barátságosak voltak, támadó magatartást nem mutattak.

A rossz általános állapotban lévő állatok azonnali ellátása még az ellenőrzések ideje alatt elkezdődött. Az állatok lefoglalása, ellátása és elhelyezése kapcsán a büntetőeljárást folytató KR NNI és a közreműködő rendőri erők munkatársai intézkedtek.

Az ellenőrzés során készült felvételek megtekinthetőek a rendőrség honlapján:

<http://www.police.hu/hu/hirek-es-informaciok/legfrissebb-hireink/bunugyek/50-megmentett-kutya#1>

Sajtóközleményünk elérhető a Nébih honlapján:

<https://portal.nebih.gov.hu/-/50-kutyat-mentett-meg-a-hatosagi-osszefogas>

2020. december 8.

Nemzeti Élelmiszerlánc-biztonsági Hivatal